Predkladacia správa

	Cieľom návrhu zákona je predĺžiť  lehotu troch rokov na šesť rokov na preukázanie, či riziková látka má vlastnosti omamnej látky alebo psychotropnej látky,  doplniť prílohu č. 1 o dve omamné látky I. skupiny a o dve psychotropné látky I. skupiny na základe rozhodnutia prijatého na 59. zasadnutí Komisie pre omamné látky Úradu OSN pre omamné látky a zločinnosť (UNODC - United Nations Office on Drugs and Crime)  dňa 18. marca 2016, doplniť prílohu č. 1 o jednu omamnú látku I. skupiny a o šesť psychotropných látok I. skupiny na základe rozhodnutia prijatého na 60. zasadnutí Komisie pre omamné látky Úradu OSN pre omamné látky a zločinnosť (UNODC - United Nations Office on Drugs and Crime)  dňa 16. marca 2017, doplniť jednu psychotropnú látku I. skupiny na základe hodnotenia rizík novej psychoaktívnej látky v súlade s článkom 6 rozhodnutia Rady 2005/387/JHA o výmene informácií týkajúcich sa hodnotenia rizík a kontroly nových psychoaktívnych látok a spresniť niektoré ustanovenia v platnom znení zákona vrátane opravy chemického názvu omamnej látky kokaínu.  
	Návrh zákona prispeje k zvýšeniu sociálnej ochrany a k prevencii vzniku závislosti od užívania omamných látok a psychotropných látok (ďalej len „drog“) vrátane prevencie liečby zdravotných následkov osôb závislých od užívania drog vrátane trestnej činnosti.
	Návrh zákona nemá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, ani vplyvy na služby verejnej správy pre občana.
Navrhovaná účinnosť zákona je od 1. novembra 2017, predpokladaný termín schválenia zákona je september 2017 a zverejnenie zákona v Zbierke zákonov sa predpokladá najneskôr do 15. októbra 2017.
Návrh zákona je zaradený do Plánu legislatívnych úloh vlády SR (jún 2017).
Nie je dôvod nesprístupňovania návrhu zákona.
Návrh zákona nemá byť predmetom vnútrokomunitárneho pripomienkového konania.
Návrh zákona bol predmetom medzirezortného pripomienkového konania od 12.4. do 5.5.2017. Vyhodnotenie pripomienkového konania je súčasťou materiálu.
Ministerstvo financií Slovenskej republiky zobralo na vedomie, že návrh nemá vplyv na rozpočet verejnej správy. 
Návrh zákona sa prekladá s rozporom, ktorý je uvedený vo vyhlásení predkladateľa.